Изабран је за конзула 109. п. н. е. заједно са Марком Јунијем Силаном. Преузео је заповедништво у рату са Југуртом. Метелу је припала Нумидија. Римска војска је до његовога заповедништва трпила сталне поразе у рату са Југуртом. Метел се због тога није поуздавао у стару војску, него је окупио нову војску и добро се снабдео, па је тек онда кренуо у Африку. У њега су полагане велике наде, јер је за разлику од осталих римских заповедника био непоткупљив. Стање које је затекао у Нумидији било је веома лоше, јер је војска била без дисциплине, а коморџије су пљачкали што су стигли. Одмах је ограничио разне злоупотребе, а стално је премештао логор и тражио да се утврђује као да је близу непријатељ. За кратко време је ојачао војску увођењем дисциплине. Чим је Југурта уочио да је нови командант способан војсковођа почео је да очајава и да нуди предају, а Метел је са друге стране придобијао Југуртине поданике и кренуо је са великом војском на Југуртину територију. Југурта је тражио прилику да изненада нападне римску војску. Метел је на челу римске војске успео да потуче Југурту у бици код Мутула. Била је то прва велика римска победа над Југуртом. Након пораза Југурта се повукао у шумовито подручје, а Метел је војсци препустио да пљачка богате крајеве Нумидије. Међутим, Југурта је прибегао герилском рату. Метел је онда одлучио да нападне велики град Заму, али тај подухват се показао неуспешним.